АҞӘА, ԥхынгәы 1 - Sputnik, Сариа Кәарцхьиаԥҳа. Аԥсны ахәыҷбаҳчақәа русура хацдыркраны иҟоуп ахәыҷқәа рыдкылара ишазыхиахалак ҳәа азгәалҭеит Аԥсны Аҵареи абызшәатә политикеи рзы аминистр ихаҭыԥуаҩ Медеиа Ченгелиаԥҳа.
Уаанӡа акоронавирустә инфекциа аҿагыларазы Акоординациатә штаб иаӡбахьан ахәыҷбаҳчақәа ԥхынгәы 1 инаркны иаартызарц.
"Аԥсны Аҵареи абызшәатә политикеи рзы аминистрраҿ аусԥҟа нап аҵаҩуп ашколқәраҟынӡатәи аҵаратә усҳәарҭақәа русура шхацыркхо акоронавирустә инфекциа аҿагылара иазыхианы, аҭыԥантәи асанитар-епидемиологиатә маҵзура ақәыршаҳаҭны", - лҳәеит Ченгелиаԥҳа.
Лара лажәақәа рыла, Аҵара аусбарҭақәа рнапхгаҩцәеи Аҵара араионтә ҟәша аиҳабацәеи иаздырхиароуп ахәыҷбаҳчақәа рнапхгаҩцәа рзы абжьгарақәа иахәҭоу асанитар-гигиенатәи асанитар-епидемиологиатәи уснагӡатәқәа рынагӡаразы.